หุ้นยุโรปปิดบวกรับข่าวกรีซขอพึ่งเงินกู้กองทุน ESM
ตลาดหุ้นยุโรปปิดบวกเมื่อคืนนี้ (8 ก.ค.) เพราะได้แรงหนุนจากข่าวที่ว่า กรีซได้ยื่นเรื่องอย่างเป็นทางการเพื่อขอรับเงินกู้ระยะ 3 ปีจากกองทุนกลไกรักษาเสถียรภาพยุโรป (ESM) แล้วเมื่อวานนี้ และยืนยันว่าจะดำเนินการตามเงื่อนไขบางประการที่เจ้าหนี้เรียกร้องในข้อตกลงให้ความช่วยเหลือ
9 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.04% ปิดวานนี้ (8 ก.ค.) ที่ 372.88 จุด, ดัชนี CAC-40 ตลาดหุ้นฝรั่งเศสปิดที่ 4,639.02 จุด เพิ่มขึ้น 34.38 จุด หรือ +0.75%, ดัชนี DAX ตลาดหุ้นเยอรมันปิดที่ 10,747.30 จุด เพิ่มขึ้น 70.52 จุด หรือ +0.66% และดัชนี FTSE 100 ตลาดหุ้นลอนดอนปิดที่ 6,490.70 จุด เพิ่มขึ้น 58.49 จุด หรือ +0.91%
ตลาดหุ้นยุโรปฟื้นตัวขึ้นขานรับข่าวที่ว่า กรีซได้ยื่นเรื่องอย่างเป็นทางการเพื่อขอรับเงินกู้ระยะ 3 ปีจากทางกองทุน ESM แล้วเมื่อวานนี้ พร้อมกับยืนยันที่จะดำเนินการตามเงื่อนไขบางประการที่เจ้าหนี้เรียกร้องในข้อตกลงให้ความช่วยเหลือ ซึ่งข่าวดังกล่าวทำให้นักลงทุนเริ่มมีความหวังว่า กรีซอาจจะได้รับความช่วยเหลือ ซึ่งจะช่วยลดความเสี่ยงที่กรีซจะต้องออกจากการเป็นสมาชิกยูโรโซน
นอกจากนี้ ตลาดยังได้รับแรงบวกจากรายงานที่ว่า รัฐบาลกรีซสามารถระดมทุนได้ 1.625 พันล้านยูโรจากการประมูลพันธบัตรรัฐบาลเมื่อวานนี้ ซึ่งการจำหน่ายพันธบัตรในวันนี้นับเป็นครั้งแรก หลังจากที่โครงการช่วยเหลือทางการเงินของยูโรโซนต่อกรีซได้หมดอายุลงในวันที่ 30 มิ.ย.
ทั้งนี้ รัฐบาลกรีซต้องพึ่งพาการประมูลพันธบัตรรายเดือนในการหารายได้ นับตั้งแต่ที่โครงการความช่วยเหลือจากต่างประเทศได้ยุติลง หลังจากที่กรีซมีความขัดแย้งกับเจ้าหนี้เกี่ยวกับเงื่อนไขในข้อตกลงให้ความช่วยเหลือ